Túrakód: K505\_02 / Táv.: 52,8 km / Frissítve: 2019-03-26

Túranév: Szentes térsége / 50-60 km-es edzőkör #2

Leírás:

52,8 km-es kerós edzőkörünk a Csongrád-Bokros külterületén található Mars Magyarország Kisállateledel Gyártó Kft. parkolójába vezet.

A tréning során részlegesen kerékpárúton haladunk, visszafelé pedig áttekerünk az „Öregszőlők” elnevezésű gyümölcsös-szőlős területen.

A Széchenyi Liget bejárata elől startolunk a kerékpárúton Csongrád irányába.   
A bicikliutat és a „zöld körút” turistajelzést kell követnünk egészen a 451-es út kereszteződéséig, mely a Tisza töltésén található.   
Itt az átkelésnél legyünk nagyon figyelmesek, mivel mindkét irányban rosszul belátható kanyarulatban kell az út másik oldalára jutnunk, a forgalom pedig nagy és gyors. A hídon *(így sportos „üzemmódban”)* ezért célszerűbb az úttesten maradnunk, ezzel megspóroljuk a még két további felesleges átkelést a jelenetős forgalmú úton *(közvetlenül a hídnál ugyanis ismét az ellenkező oldalon halad a kiépített járda/szervizút, mely a híd túloldalán újra véget ér, így újra kereszteznünk kell a főutat)*.

A túlsó oldali töltésen jobbra forduljunk, és a gáton végig vezető kerékpárúton guruljunk el egészen a Csongrád és a szőlőskertek találkozásánál található körforgalomig, mely a Ponton-hídon túl található. Ez az első, amivel találkozunk, és harangláb van a közepén *(sajnos az egykoron benne lévő bronz harang színesfémgyűjtők martalékává vált)*. A körforgalomból szemben a bal oldali úton hajtsunk ki (11 óránál) az ipari park felé, mely a második lehetőség *(úp.: 002elag)*. A következő körforgalomnál forduljunk jobbra, a 451-es főúttal párhuzamosan a kerékpárútra *(úp.: 003elag)*, majd a Bokros felé vezető 4502-es út 9 km szelvényéig tekerjük el *(úp.: 030elag)*, ahol jobbra szükséges kanyarodnunk. *(Közben keresztezzük a 4502-es utat a balunkon látható szőlőprés után (úp.: 004stop), ahol STOP-tábla állja utunk.)* Az út balra tartó íveit követve érjük el tréningünk fordulópontját, a Mars Magyarország Kisállateledel Gyártó Kft. parkolójának buszfordulójában *(úp.: 031ford)*.

Pihenőnket követően az idefelé bejárt nyomvonalat követve tekerjünk vissza a 4502-es számú úttal párhuzamosan futó kerékpárúton a Zöldkereszt-dűlőig *(úp.: 032elag)*! Ez az első aszfaltozott lehetőség balra. Erről az útról a 2-es km szelvényben, az „Y” elágazásban, a kiállított szőlőprésnél a jobb oldali ágban haladjunk tovább

*(úp.: 033elag)*! Az utat követve átbringázunk az „Öregszőlők” elnevezésű gyümölcsös-szőlős területen, egész a már ismert körforgalomig *(úp.: 002elag)*. Itt a szemben futó kerékpárútra kanyarodva a töltésen bringázva - az idefelé bejárt utat követve - térjünk vissza kiindulási pontunkra!

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*